A TANÁCS 78/2008/EK RENDELETE
(2008. január 21.)
a közös agrárpolitika keretében kidolgozott távérzékelési alkalmazások segítségével a Bizottság által a 2008-2013 közötti időszakban meghozandó intézkedésekről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikke (2) bekezdésének harmadik albekezdésére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A Szerződés 33. cikke (2) bekezdésének a) pontja értelmében a közös agrárpolitikának (KAP) különösen figyelembe kell vennie a mezőgazdasági tevékenységnek a mezőgazdaság társadalmi szerkezetéből és a különböző mezőgazdasági régiók közötti szerkezeti és természeti egyenlőtlenségekből adódó sajátos természetét. E tekintetben fontos, hogy rendelkezésre álljanak a termőföldek és a termés állapotára vonatkozó információk, nevezetesen a közös piacszervezés irányítása érdekében. A távérzékelési alkalmazások részben lehetővé tehetik a szükséges információk biztosítását, feltéve, hogy minden, az agrárpiacok irányítása szempontjából jelentős övezetre kiterjednek.
(2)
Az 1999-2003 közötti agrárstatisztikákhoz a légi felmérés és a távérzékelés technikáinak alkalmazásáról szóló, 2000. május 22-i 1445/2000/EK parlamenti és tanácsi rendelet (2), illetve a korábbi határozatok (3) - úgymint az agrárstatisztikára vonatkozó távérzékelési kísérleti projektről szóló, 1988. szeptember 26-i 88/503/EGK tanácsi határozat - alkalmazása keretében a 2004-2007 közötti időszak során megszerzett tapasztalatok lehetővé tették, hogy a terméshozamok előrejelzésére és a termőföldek, illetve a termés állapotának felmérésére szolgáló agrometeorológiai rendszer működési szakaszba és magas fejlettségi szintre jusson, és bizonyíthassa hatékonyságát.
(3)
A távérzékelés ily módon bizonyította, hogy megfelelő válaszokat képes adni a KAP irányításával kapcsolatos elvárásokra, illetve azt is, hogy a klasszikus agrárstatisztikai és előrejelzési rendszerek többé nem képesek eleget tenni a valós igényeknek. Egyúttal lehetővé tette a megfigyelések pontosságának, objektivitásának, gyorsaságának és gyakoriságának növelését, valamint az agrár-előrejelzési modellek tökéletesítését, nevezetesen régióspecifikus modellek létrehozása által. Végezetül a távérzékelés lehetővé tette az agrárstatisztikák kidolgozását és összegyűjtését szolgáló egyedi vagy kiegészítő távérzékelési alkalmazások kialakítását, és megtakarításokhoz vezetett az agrárkiadások nyomon követésével és ellenőrzésével kapcsolatos költségek terén. Következésképpen gondoskodni kell arról, hogy a szóban forgó alkalmazási intézkedések a 2008-2013 közötti időszakban is folytatódjanak az Európai Mezőgazdasági Garanciaalapból (EMGA) történő finanszírozás keretében, a közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) 3. cikke (2) bekezdése e) pontjának megfelelően.
(4)
Ugyanakkor ki kell igazítani és át kell szervezni a Bizottság által a KAP keretében a távérzékelés felhasználásával meghozandó intézkedések részletes végrehajtási szabályait, és szét kell választani a fenti rendszer keretében megvalósult operatív intézkedéseket azoktól, amelyek további kutatási és fejlesztési tevékenységet tesznek szükségessé. Ez utóbbiakat tehát külön, a kutatási és fejlesztési keretprogram keretein belül kell folytatni.
(5)
Gondoskodni kell továbbá arról is, hogy a megvalósult intézkedések során keletkezett és a Bizottság birtokában lévő információkat és becsléseket bocsássák a tagállamok rendelkezésére, valamint hogy időközi és záró jelentés keretében tájékoztassák az Európai Parlamentet és a Tanácsot a távérzékeléssel kapcsolatos megvalósult intézkedések végrehajtásának körülményeiről és a Bizottság rendelkezésére bocsátott források felhasználásáról,
ELFOGADTA EZT A RENDELETET:
1. cikk
(1) A 2008. január 1-jétől2013. december 31-ig, a Bizottság által a közös agrárpolitika (KAP) keretében a távérzékelési alkalmazások segítségével megvalósult intézkedéseket az 1290/2005/EK rendelet 3. cikke (2) bekezdésének e) pontja alapján az EMGA-ból kell finanszírozni, amennyiben ezek az intézkedések segítik a Bizottságot a következő célok elérésében:
a)
az agrárpiacok irányítása;
b)
a mezőgazdasági felhasználású termőföldek és a termés állapotának agroökonómiai nyomon követése becslések készítése révén, különös tekintettel a terméshozamokra és a mezőgazdasági termelésre;
c)
a b) pontban említett becslésekhez való hozzáférés elősegítése;
d)
az agrometeorológiai rendszer technológiai támogatásának biztosítása.
(2) Az (1) bekezdésben említett intézkedések elsősorban a következők:
a)
a KAP megvalósításához és ellenőrzéséhez szükséges információk - nevezetesen a műholdak útján szerzett adatok, illetve a meteorológiai adatok - összegyűjtése vagy megvásárlása;
b)
a területi adatok infrastruktúrájának és egy internetes oldalnak a létrehozása;
c)
az éghajlati körülményekhez kapcsolódó egyedi tanulmányok készítése;
d)
az agrometeorológiai és ökonometriai modellek frissítése.
Szükség esetén ezeket az intézkedéseket a nemzeti laboratóriumokkal és szervezetekkel szoros együttműködésben kell megvalósítani.
2. cikk
A Bizottság az 1. cikk (1) bekezdésében említett intézkedésekből származó információkat és becsléseket elektronikus úton bocsátja a tagállamok rendelkezésére.
3. cikk
Az e rendelet alkalmazásához szükséges intézkedéseket az 1290/2005/EK rendelet 41. cikke (3) bekezdésében előírt eljárásnak megfelelően kell elfogadni, különös tekintettel az e rendelet 2. cikkében említett információk és becslések rendelkezésre bocsátására.
4. cikk
A Bizottság legkésőbb 2010. július 31-ig, illetve 2013. július 31-ig időközi jelentést és záró jelentést nyújt be az Európai Parlamentnek és a Tanácsnak a távérzékeléssel kapcsolatban megvalósult intézkedések végrehajtásáról és a jelen rendelet címén rendelkezésre bocsátott források felhasználásáról.
Adott esetben a záró jelentéshez csatolja a szóban forgó intézkedéseknek a KAP keretében történő folytatására vonatkozó javaslatát.
5. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2008. január 1-jétől2013. december 31-éig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 21-én.